RÅDETS FORORDNING (EF) Nr. 1951/97 af 6. oktober 1997 om ændring af forordning (EØF) nr. 2552/93 om indførelse af en endelig antidumpingtold på importen af kunstig korund med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 11, stk. 6, i det følgende benævnt »grundforordningen«,

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) På grundlag af en klage indgivet af CEFIC (Conseil Européen des Fédérations de l'Industrie Chimique) indførte Kommissionen ved forordning (EØF) nr. 2690/84 (2) midlertidig antidumpingtold på importen af kunstig korund med oprindelse i bl.a. Folkerepublikken Kina. Ved afgørelse 84/650/EØF (3) godtog Kommissionen senere tilsagn afgivet af China National Import and Export Corporation og ophævede den tidligere indførte midlertidige told.

(2) På grundlag af en anmodning fra CEFIC blev der foretaget en fornyet undersøgelse af ovennævnte foranstaltninger, og som resultat af denne undersøgelse godtog Kommissionen ved afgørelse 91/512/EØF (4) tilsagn afgivet af seks kinesiske selskaber, som af det kinesiske handelskammer var bemyndiget til at eksportere kunstig korund til Fællesskabet.

(3) Det konstateredes senere, at den pågældende vare eksporteredes fra Kina af andre eksportører og handelsorganisationer, som Kommissionen ikke tidligere havde kendskab til, og denne situation medførte, at der ved Rådets forordning (EØF) nr. 2552/93 (5) indførtes en endelig antidumpingtold i form af en resttold på 30,8 % på importen af kunstig korund med oprindelse i Folkerepublikken Kina med undtagelse af varer, der solgtes til eksport til Fællesskabet af nævnte seks kinesiske selskaber, hvis pristilsagn var blevet godtaget.

(4) Kommissionen konstaterede senere, at ovennævnte tilsagn var blevet misligholdt. Antidumpingtolden udvidedes følgelig ved Rådets forordning (EF) nr. 2556/94 (6) til at omfatte de pågældende seks selskaber med det resultat, at en antidumpingtold på 30,8 % fra den 22. oktober 1994 blev pålagt al import af kunstig korund med oprindelse i Folkerepublikken Kina.

B. FORNYET UNDERSØGELSE

(5) Den 27. juli 1995 indgav CEFIC på vegne af EF-producenter, der tegnede sig for en betydelig del af produktionen i Fællesskabet af kunstig korund, en anmodning om en fornyet undersøgelse. Denne anmodning blev indgivet i henhold til artikel 12 i Rådets forordning (EF) nr. 3283/94 (7), som efterfølgende blev afløst af grundforordningen, med den begrundelse, at gældende endelige antidumpingtold på importen af kunstig korund med oprindelse i Folkerepublikken Kina ikke havde ført til en tilstrækkelig ændring af salgspriserne i Fællesskabet, idet tolden var blevet opvejet af en yderligere sænkning af de kinesiske eksportpriser. Som følge heraf påførte dumpingimporten fra Kina angiveligt EF-erhvervsgrenen yderligere skade.

(6) Da der imidlertid var forløbet mere end fire år siden vedtagelsen af foranstaltninger på grundlag af den seneste fornyede undersøgelse i 1991 og på baggrund af beviser for ændrede omstændigheder vedrørende både dumping og skade, fandt Kommissionen det hensigtsmæssigt at indlede en fornyet undersøgelse omfattende både dumping og skade i henhold til artikel 11, stk. 3, i grundforordningen.

(7) Den 12. januar 1996 offentliggjorde Kommissionen en meddelelse i De Europæiske Fællesskabers Tidende (8) om indledning af en fornyet undersøgelse af forordning (EØF) nr. 2552/93 i henhold til artikel 11, stk. 3, i grundforordningen.

(8) De kinesiske producenter gjorde gældende, at anmodningen om fornyet undersøgelse kun indeholdt bevisligheder vedrørende udviklingen i videresalgspriserne på EF-markedet, medens der ikke var fremlagt relevante oplysninger om klagende parters nuværende markedssituation, som det normalt ville være tilfældet i en klage, der giver anledning til en fuldstændig undersøgelse af dumping og skade.

Det skal i den forbindelse anføres, at klagen indeholdt tilstrækkelig dokumentation for, at der ikke alene havde været tale om en kraftig stigning i importen af kunstig korund fra Kina, både i mængde og markedsandel, men også om et fald i de kinesiske eksportpriser og en tilsvarende nedgang i EF-producenternes markedsandel.

(9) Kommissionen underrettede officielt de producenter, eksportører og importører, som den vidste var berørt af sagen, og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(10) Kommissionen sendte spørgeskemaer til de parter, som den vidste var berørt af sagen, og modtog besvarelser af spørgeskemaerne fra de klagende producenter og to andre producenter i Fællesskabet, fra otte kinesiske eksportører og tre importører i Fællesskabet. Hvad angår spørgsmålet om det land med markedsøkonomi, der skulle benyttes som referenceland med henblik på at fastsætte den normale værdi for Folkerepublikken Kina, modtog Kommissionen besvarelser fra tre producenter i Brasilien og én producent i Amerikas Forenede Stater (USA).

(11) Kommissionen indhentede og efterprøvede alle de oplysninger, som den anså for nødvendige for at træffe afgørelse i sagen, og aflagde kontrolbesøg hos følgende selskaber:

a) EF-producenter:

- Péchiney Electrométallurgie, Frankrig

- Universal Abrasives, Det Forenede Kongerige

- H. C. Starck, Tyskland

b) Importører i Fællesskabet:

i) Forbunden importør

- Sinabrasive Import-Export GmbH, Ratingen, Tyskland

ii) Uafhængige importører

- Smyris Abrasive srl., Pero, Italien

- Mineralien-Werke Kuppenheim GmbH, Kuppenheim, Tyskland.

(12) Følgende kinesiske eksportører indgav en fuldstændig besvarelse af spørgeskemaet:

- China Abrasives Import and Export Corporation, Zhengzhou, Folkerepublikken Kina

- CMEC Guizhou Corporation Ltd, Guizhou, Folkerepublikken Kina

- Guangdong Machinery & Equipment Import & Export, Guangzhou, Folkerepublikken Kina

- Guiyang Xinsheng Abrasives & Abrasive Tools Factory, Guiyang, Folkerepublikken Kina

- Mount Tai Abrasives Company, Shandong, Folkerepublikken Kina

- Shandong Machinery & Equipment Import & Export Corp, Qingdao, Folkerepublikken Kina

- The 7th Grinding Wheel Factory Import & Export Corp, Guizhou, Folkerepublikken Kina

- White Dove (Group) Corporation Ltd, Zhengzhou, Folkerepublikken Kina

(13) Brasilien benyttedes som referenceland med henblik på at fastsætte den normale værdi, jf. nærmere i betragtning 25-28, og Kommissionen foretog derfor en undersøgelse hos tre brasilianske producenter af kunstig korund. Af fortrolighedshensyn er deres navne ikke anført i denne forordning.

(14) Dumpingundersøgelsen omfattede perioden fra den 1. januar til den 31. december 1995 (i det følgende benævnt »undersøgelsesperioden«). Undersøgelsesperioden for fastlæggelse af den forvoldte skade omfattede årene 1992-1995. Undersøgelsen omfattede Fællesskabet, som det var sammensat på tidspunktet for indledning af proceduren, dvs. alle femten medlemsstater.

(15) Alle berørte parter underrettedes om de vigtigste kendsgerninger og betragtninger, på grundlag af hvilke det påtænktes at anbefale en ændring af gældende foranstaltninger. Parterne indrømmedes desuden en frist, inden for hvilken de kunne fremsætte bemærkninger efter ovennævnte underretning.

(16) Eftersom den fornyede undersøgelse af importen fra Kina ikke afsluttedes før udløbet af den femårige gyldighedsperiode for de pågældende foranstaltninger (dvs. den 26. juli 1996), har den fornyede undersøgelse i overensstemmelse med artikel 11, stk. 7, i grundforordningen også omfattet de omstændigheder, der er omhandlet i artikel 11, stk. 2, i nævnte forordning (de omstændigheder, der skal undersøges i forbindelse med foranstaltningernes udløb, dvs. sandsynligheden for, at der fortsat eller igen vil finde dumping sted med deraf følgende skade). Dette er grunden til, at det ikke har været muligt at afslutte undersøgelsen inden for den normale frist på et år, der er fastsat i artikel 6, stk. 9, i grundforordningen.

C. DEN PÅGÆLDENDE VARE OG SAMME VARE

1. Beskrivelse af den pågældende vare

(17) Den vare, der er omfattet af den foreliggende fornyede undersøgelse, er smeltet aluminiumoxid, også kendt som kunstig korund, og fra 1. januar 1997 henhørende under KN-kode 2818 10 10 og 2818 10 90. Varen fremstilles hovedsagelig i to grundformer, for hvilke den kemiske formel er identisk (A1203):

- brun kunstig korund, bestående af 94-97 % aluminiumoxid

- hvid kunstig korund, bestående af 97,5-99,5 % aluminiumoxid.

Der fremstilles og sælges også små mængder af lyserød kunstig korund i Fællesskabet, som har et indhold af aluminiumoxid svarende til indholdet i »hvid kunstig korund«. Udtrykket hvid kunstig korund anses derfor i det følgende også for at indbefatte lyserød kunstig korund.

(18) Råmaterialet til fremstilling af brun kunstig korund er bauxit i naturlig eller calcineret form, medens der til fremstilling af hvid kunstig korund anvendes calcineret aluminium, som er en forarbejdet form af bauxit. Kunstig korund fremstilles ved smeltning af råmaterialet i en elektrisk lysbueovn ved temperaturer på over 2 000 °C.

Som følge af kunstig korunds specifikke egenskaber, særlig hårdheden, anvendes varen hovedsagelig til fremstilling af slibematerialer, såsom slibeskiver, skæreskiver, sandpapir og ved fremstilling af ildfaste materialer.

Ved fremstillingen opstår der en vis mængde kunstig korund af ringere kvalitet, som indeholder mindre end 94 % aluminiumoxid. Denne vare anvendes udelukkende til fremstilling af harpiksbundne produkter, såsom slibeskiver, og til sandblæsning.

(19) I Fællesskabet sælges varen hovedsagelig i krystalform til blanding (kornstørrelse under 10 mm) og i grovkornet krystalform (krystallinsk pulver). Sidstnævnte klassificeres normalt efter internationale standarder (FEPA i Fællesskabet). Kunstig korund sælges midlertidig også i klumper af forskellig størrelse over 100 mm.

Disse forskellige former, hvorunder den pågældende vare sælges, svarer til forskellige trin i den afsluttende produktionsproces. Med henblik på den foreliggende undersøgelse er både hvid og brun kunstig korund klassificeret i følgende fire kategorier alt efter den form, varen sælges i:

- klumper

- krystaller til blanding (størrelse: 0-10 mm)

- makrokrystaller til slibning (FEPA-standard: 8-220)

- mikrokrystaller til slibning (FEPA-standard: 240-1 200).

(20) De kinesiske producenter gjorde gældende, at brun og hvid kunstig korund er to forskellige varer med forskellige kvaliteter og egenskaber, som indebærer, at de ikke kan erstatte hinanden ved fremstilling af særlige slutprodukter, såsom slibemidler. De pågældende producenter anførte følgelig, at brun og hvid kunstig korund burde behandles hver for sig med henblik på den foreliggende antidumpingundersøgelse.

Det skal imidlertid bemærkes, at de argumenter, som de kinesiske producenter fremfører, udelukkende vedrører anvendelsen af kunstig korund til fremstilling af slutprodukter i form af slibemidler og ikke fremstilling af ildfaste materialer, som er det andet vigtige endelige anvendelsesformål for kunstig korund, og hvor der ikke stilles spørgsmålstegn ved den kendsgerning, at brun og hvid kunstig korund kan erstatte hinanden.

Det er endvidere fastslået, at brun og hvid kunstig korund fremstilles af samme råmateriale, nemlig bauxit, og ved anvendelse af samme produktionsproces. Desuden har begge former samme grundlæggende kemiske og fysiske egenskaber og endelige anvendelsesformål. De anvendes begge til fremstilling af slibemidler og ildfaste materialer og kan til en vis grad erstatte hinanden for så vidt angår begge anvendelsesformål, hvorfor der ikke kan fastlægges nogen klar skillelinje mellem grundformerne i henseende hertil. De forskellige former for kunstig korund anses derfor i den foreliggende undersøgelse for at være én og samme vare. Dette er en bekræftelse af den fremgangsmåde, der fulgtes i den tidligere undersøgelse.

2. Samme vare

(21) Kommissionen fastslog, at den kunstige korund, som fremstilledes og solgtes i Fællesskabet og i Brasilien, der valgtes som referenceland, og den kunstige korund, der importeredes fra Kina, fremstilledes af samme råmateriale og ved anvendelse af den samme grundlæggende teknologi. Det konstateredes desuden, at kunstig korund, der fremstilledes i Fællesskabet og Brasilien, i henseende til grundlæggende fysiske og kemiske egenskaber, anvendelsesformål og brug kunne sammenlignes med kunstig korund, som importeredes fra Folkerepublikken Kina.

(22) De kinesiske producenter gjorde i den forbindelse gældende, at kunstig korund, der importeredes fra Kina i form af klumper, ikke på nogen måde kan sammenlignes med kunstig korund i krystalform, som markedsføres af EF-producenterne.

Det kunne imidlertid fastslås, at klumper og krystaller svarer til to på hinanden følgende endelige trin i produktionsprocessen for kunstig korund. Klumper kan således let forarbejdes til krystaller, og denne forarbejdning udføres ofte af importører/handlende uden større indvirkning på varens markedspris. Endvidere udgjorde den kinesiske eksport af kunstig korund i form af klumper kun 25 % af den samlede eksport af den pågældende vare til Fællesskabet, idet resten eksporteredes i krystalform. Denne sammensætning af salget svarede til EF-producenternes.

(23) På baggrund af ovenstående anses kunstig korund, som fremstilles og sælges i Fællesskabet og Brasilien, og kunstig korund, der importeres fra Folkerepublikken Kina, for at være samme vare som omhandlet i artikel 1, stk. 4, i grundforordningen.

D. DUMPING

(24) Det undersøgtes, om der fortsat fandt dumping sted, for det første for at fastslå, om der var grundlag for at videreføre foranstaltningerne mod kunstig korund med oprindelse i Folkerepublikken Kina, og for det andet, hvis dette var tilfældet, om de påståede ændrede omstændigheder med hensyn til dumpingmargenen gjorde det påkrævet at tilpasse gældende foranstaltninger i overensstemmelse hermed.

1. Normal værdi

(25) Ved fastsættelsen af den normale værdi blev det taget i betragtning, at Folkerepublikken Kina ikke anses for at være et land med markedsøkonomi. Den normale værdi måtte derfor i overensstemmelse med artikel 2, stk. 7, i grundforordningen fastsættes på grundlag af forholdene i et tredjeland med markedsøkonomi. Med henblik herpå pegedes der i meddelelsen om indledning af proceduren på USA og Brasilien som egnede lande med markedsøkonomi til fastsættelse af den normale værdi. De kinesiske producenter gjorde gældende, at Brasilien var uegnet, fordi kun en enkelt større producent udøver virksomhed på dette marked, og aluminium, der er råmaterialet til fremstilling af hvid kunstig korund, købtes angiveligt til oppustede priser fra den vigtigste konkurrent på hjemmemarkedet eller fra Australien. Det anførtes følgelig, at priserne på kunstig korund var unormalt høje i Brasilien, og at eksporten fra dette land til Fællesskabet, derfor var ophørt.

(26) Kommissionen anmodede de to kendte producenter af kunstig korund i USA om at medvirke i denne fornyede undersøgelse, men kun den ene var rede til at besvare spørgeskemaet. En tilsvarende anmodning om at medvirke blev også forelagt for de tre kendte brasilianske producenter, som alle erklærede sig rede til at meddele de oplysninger, der anmodedes om i spørgeskemaet.

(27) Det er fastslået, at de tre brasilianske producenters salg på hjemmemarkedet af den pågældende vare i undersøgelsesperioden svarede til ca. 80 % af den samlede eksport fra Kina til Fællesskabet. De tre producenters relative størrelse indebar, at ingen af dem kunne anses for at indtage en dominerende stilling på det brasilianske marked. Endvidere er importen til Brasilien fra tredjelande anslået til at udgøre ca. 20 % af hjemmemarkedet. Brasilien anses således for at være et tilstrækkeligt åbent og konkurrencepræget marked for kunstig korund. Bauxit, som er det vigtigste råmateriale, er let tilgængelig i et område i nærheden af fabrikkerne, og der er ikke registreret nogen relevante leverancer fra Australien. Der forelå ingen beviser for, at nogen af de tre producenter solgte aluminium til nogen af de øvrige til oppustede priser. Endelig konstateredes det, at den brasilianske eksport af kunstig korund til Fællesskabet i 1995 udgjorde næsten 3 000 tons, altså en betydelig mængde. På baggrund af ovenstående og under hensyntagen til antallet af samarbejdsvillige producenter i USA og i Brasilien, anses sidstnævnte for at være et egnet land med markedsøkonomi med henblik på at fastsætte den normale værdi for den kinesiske eksport til Fællesskabet.

(28) Der er fastsat en normal værdi for hver varetype af kunstig korund, der eksporteredes fra Kina til Fællesskabet i undersøgelsesperioden. Den normale værdi per varetype fastsattes generelt på grundlag af de priser, der faktisk var betalt eller skulle betales af uafhængige kunder i Brasilien i forbindelse med salg af samme vare i tilstrækkelige mængder og i normal handel. I de tilfælde, hvor det konstateredes, at de af undersøgelsen omfattede producenter ikke solgte en bestemt varetype eller ikke solgte tilstrækkelige mængder heraf i Brasilien, beregnedes den normale værdi for den pågældende varetype på grundlag af produktionsomkostningerne i Brasilien plus et rimeligt tillæg til dækning af salgs- og administrationsomkostninger og andre generalomkostninger samt fortjeneste, jf. artikel 2, stk. 3, i grundforordningen. Nævnte omkostninger og fortjeneste fastsattes i overensstemmelse med artikel 2, stk. 6, i grundforordningen på grundlag af de faktiske beløb med tilknytning til produktion og salg, i normal handel, af samme vare for den pågældende producent på det brasilianske marked.

2. Eksportpris

(29) Eksporten af den pågældende vare til Fællesskabet fra de kinesiske producenter, der besvarede Kommissionens spørgeskema, udgjorde ca. 76 % af den samlede import fra Kina i undersøgelsesperioden i henhold til Eurostat-statistikkerne. Eksportprisen fastsattes i overensstemmelse med artikel 2, stk. 8, i grundforordningen generelt på grundlag af de priser, der faktisk var betalt eller skulle betales for den pågældende vare, som solgtes til eksport fra Folkerepublikken Kina til uafhængige kunder i Fællesskabet.

(30) En kinesisk producent meddelte oplysninger om eksportprisen, som viste sig at være urigtige. Der er set bort fra disse oplysninger, og i overensstemmelse med artikel 18 i grundforordningen fastsattes eksportpriserne for den pågældende producent på grundlag af oplysninger fra producentens uafhængige importører i Fællesskabet.

(31) To andre kinesiske producenters eksportsalg gik til en forbunden importør i Fællesskabet, men den pågældende importør udviste kun samarbejdsvilje i ét tilfælde, og det var muligt at beregne eksportprisen på grundlag af den pris, hvortil den importerede vare første gang videresolgtes til en uafhængig køber. Med henblik på at fastsætte en pålidelig eksportpris reduceredes videresalgsprisen i overensstemmelse med artikel 2, stk. 9, i grundforordningen med alle omkostninger, der påløb hos importøren mellem indførsel og videresalg, samt en rimelig fortjeneste. Fortjenesten beregnedes på grundlag af den fortjeneste, som de samarbejdsvillige uafhængige importører opnåede. Den anden kinesiske producent ansås ikke for at være samarbejdsvillig.

(32) Hvad angår eksporten fra førnævnte ikke-samarbejdsvillige kinesiske producent eller fra andre, som ikke gav sig til kende, måtte eksportprisen i henhold til artikel 18 i grundforordningen fastsættes på grundlag af de foreliggende faktiske oplysninger. Tallene fra Eurostat behørigt justeret for at tage hensyn til mængden og værdien af importen til Fællesskabet fra de samarbejdsvillige kinesiske producenter ansås for at være det mest pålidelige grundlag, og eksportprisen fastsattes i overensstemmelse hermed.

3. Sammenligning

(33) Den normale værdi og eksportprisen sammenlignedes for hver varetype på grundlag af fob-værdien. For at sikre en retfærdig sammenligning mellem den normale værdi og eksportprisen blev der i overensstemmelse med artikel 2, stk. 10, i grundforordningen taget hensyn til og i relevant omfang foretaget justeringer for forskelle, der påvirkede prisernes sammenlignelighed.

(34) Medens en betydelig del af hjemmemarkedssalget i Brasilien gik til den endelige bruger, dvs. producenter af slibeskiver og ildfaste materialer, gik hovedparten af den kinesiske eksport til handlende. Der er imidlertid ikke konstateret nogen klar prisforskel i Brasilien mellem salg til handlende og salg til de endelige brugere. Der er derfor ikke foretaget nogen justering for forskelle i handelsled.

(35) Der er foretaget justeringer for andre faktorer, der påvirkede prisernes sammenlignelighed. For at nå frem til prisen fob kinesisk grænse blev der således i relevant omfang foretaget fradrag i eksportprisen for fragt-, forsikrings-, transport- og kreditomkostninger.

(36) For så vidt angår den normale værdi blev der foretaget justeringer for indenlandsk transport til havn samt indladningsomkostninger for at nå frem til værdien fob brasiliansk havn, idet den normale værdi oprindeligt var fastsat ab fabrik. Der blev i påkommende tilfælde også foretaget justeringer for kreditomkostninger.

(37) De kinesiske producenter gjorde gældende, at kunstig korund i krystalform med oprindelse i Kina skal undergå en yderligere forarbejdning hos importøren for at blive gjort klar til salg på EF-markedet. Kommissionen konstaterede, at den kinesiske vare faktisk undergik en række processer, herunder sigtning, fjernelse af jern og endelig emballering, før den solgtes til den endelige bruger. Desuden var det undertiden nødvendigt at tørre varen og/eller gøre den mere kubisk (blokformet). Omkostningerne i forbindelse med denne forarbejdning er fratrukket den normale værdi af hensyn til sammenligneligheden med eksportprisen for den kinesiske vare.

(38) Med hensyn til andre påståede fysiske forskelle, som angiveligt indebærer, at den kinesiske vare er af ringere kvalitet, er der ikke fremlagt dokumentation for disse påstande. Der indrømmedes derfor ikke yderligere justeringer i så henseende.

4. Dumpingmargen

(39) Den vejede gennemsnitlige normale værdi for hver type kunstig korund sammenlignedes i overensstemmelse med artikel 2, stk. 11, i grundforordningen med den vejede gennemsnitlige eksportpris for den tilsvarende type. Det fremgik af sammenligningen, at der fandt dumping sted, og at dumpingmargenen var lig med forskellen mellem den normale værdi og eksportprisen.

(40) Syv kinesiske eksportører anmodede om, at der fastsattes individuelle dumpingmargener for dem. Nogle eksportører fremlagde imidlertid ikke dokumentation til støtte for deres anmodning, og andre fremlagde blot deres næringsbrev. Dette dokument ansås ikke for at være et tilstrækkeligt bevis for, at disse eksportører var uafhængige af staten. Deres anmodning kunne følgelig ikke imødekommes. I overensstemmelse med hidtidig fællesskabspraksis anses det derfor for korrekt at fastsætte en enkelt dumpingmargen for landet som helhed.

(41) Denne margen beregnedes ved at sammenligne den samlede vejede gennemsnitlige normale værdi med den samlede vejede gennemsnitlige eksportpris. Den derved fremkomne dumpingmargen udtrykt i procent af eksportprisen, frit Fællesskabets grænse, ufortoldet, udgjorde 88,7 %.

E. ERHVERVSGREN I FÆLLESSKABET

(42) De EF-producenter, der indgav klagen, og som medvirkede i undersøgelsen, tegnede sig for næsten 50 % af den samlede produktion i Fællesskabet af kunstig korund. De øvrige kendte producenter medvirkede ikke i fuldt omfang i undersøgelsen, men gav udtryk for tilslutning til den fornyede undersøgelse af gældende foranstaltninger.

I betragtning af ovenstående anses med henblik på den foreliggende undersøgelse de EF-producenter, der indgav klagen, og som medvirkede i undersøgelsen, for at udgøre den pågældende erhvervsgren i Fællesskabet som omhandlet i artikel 4, stk. 1, i grundforordningen.

F. SKADE

1. Forbrug i Fællesskabet

(43) Forbruget af kunstig korund i Fællesskabet steg med 70 272 tons fra 1992 (272 913 tons) til udgangen af undersøgelsesperioden (343 185 tons). Dette svarer til en samlet stigning på 25 %. Der var tale om en jævn stigning fra 1993 efter en mindre nedgang i 1992-1993, nemlig 2,4 %.

2. Dumpingimporten: omfang og priser

2.1. Dumpingimportens omfang og markedsandel

(44) Importen fra Kina steg vedvarende og mere end firedobledes i den betragtede periode, nemlig fra 13 403 tons i 1992 til 54 836 tons i 1995. Markedsandelen for denne import fulgte en tilsvarende vækstkurve, nemlig fra 4,9 % i 1992 til 6,6 % i 1993, 9,7 % i 1994 og 16 % i 1995, altså en forøgelse af markedsandelen med yderligere 11 % siden 1992.

2.2. Priserne på dumpingvarerne

(45) Beregningerne af underbud i undersøgelsesperioden blev foretaget særskilt for brun og hvid kunstig korund, og hver type klassificeredes i fire kategorier alt efter krystalsammensætningen. Med henblik på sammenligningen blev der foretaget en justering af eksportørernes priser for krystaller (ab Fællesskabets grænse) for at tage hensyn til told, herunder antidumpingtold, samt et fradrag for forarbejdningsomkostninger, der påløb hos importørerne i Fællesskabet (på grundlag af oplysninger indhentet som led i undersøgelsen). EF-producenternes priser beregnedes ab fabrik, og sammenligningen fandt sted i samme handelsled. Ifølge sammenligningen var der i undersøgelsesperioden tale om en vejet gennemsnitlig underbudsmargen på 21,7 % for alle typer af kunstig korund.

I perioden mellem 1991 og 1994, hvor tilsagn var gældende, bekræftedes det af undersøgelsen, at de kinesiske priser (Eurostat-tal) i gennemsnit var lavere end EF-erhvervsgrenens priser, og endog lavere end tilsagnspriserne. Desuden påtog eksportørerne sig i vidt omfang byrden ved den værditold på 30,8 %, som indførtes i juni 1994, idet eksportpriserne nedsattes med 24 % mellem 1994 og 1995.

2.3. Konklusion

(46) De påstande, der fremførtes i anmodningen om fornyet undersøgelse, bekræftedes til fulde. Importen fra Kina er således i den betragtede periode steget betydeligt, både målt i mængder og i markedsandel, og indførelsen af told i stedet for tilsagn resulterede i et yderligere fald i eksportpriserne.

3. EF-erhvervsgrenens situation

3.1. Produktion, produktionskapacitet og udnyttelsesgrad

(47) EF-erhvervsgrenens produktion steg regelmæssigt med undtagelse af 1993 fra 91 056 tons i 1992 til 102 821 tons i 1995. Denne stigning i produktionen på 11 500 tons (12,9 %) bør imidlertid ses i forhold til en stigning i forbruget på 70 000 tons (25 %) i samme periode.

(48) EF-erhvervsgrenens produktionskapacitet holdt sig på et uændret niveau på 140 700 tons i den betragtede periode.

(49) EF-erhvervsgrenens kapacitetsudnyttelsesgrad faldt i gennemsnit fra 66 % i 1992 til 60 % i 1993 og steg derefter til 73 % i 1995, eftersom produktionen steg, og produktionskapaciteten stort set var uændret.

3.2. EF-erhvervsgrenens salg og markedsandel

(50) De klagende EF-producenters salg steg støt i den betragtede periode (med undtagelse af 1993) fra 87 488 tons i 1992 til 93 531 tons i 1995 (en stigning på 6,9 %). Ses denne udvikling i salget imidlertid på baggrund af den langt kraftigere stigning i det synlige forbrug i Fællesskabet giver den anledning til en nedgang i EF-erhvervsgrenens markedsandel fra 32,1 % i 1992 til 27,3 % i 1995.

3.3. Lagerbeholdninger

(51) EF-erhvervsgrenens lagerbeholdninger af kunstig korund steg regelmæssigt fra 11 842 tons i 1992 til 17 160 tons i 1995 (en stigning på 45 %).

3.4. Prisudvikling

(52) EF-erhvervsgrenens priser har ligget på et lavt niveau i de seneste år. EF-producenterne måtte tilpasse deres priser til den nedadgående prisbevægelse, der var en følge af dumpingimporten fra Kina. Priserne faldt i gennemsnit med 8 % fra 1992 til 1994, hvorefter der var tale om en mindre bedring (et fald på mindre end 2 % i gennemsnit).

3.5. Rentabilitet

(53) Kommissionen konstaterede, at den pågældende erhvervsgren i Fællesskabet, som fremstiller kunstig korund, opnåede utilfredsstillende finansielle resultater i den betragtede periode. De dårligste resultater registreredes i 1994 (-23,6 % beregnet som et vejet gennemsnit), da priserne var på det laveste niveau. I 1995 (undersøgelsesperioden) mindskedes tabet til -13,9 % beregnet som et vejet gennemsnit, delvis som følge af en stigning i EF-erhvervsgrenens produktion i denne periode af særlige varetyper bestemt til særlige anvendelsesformål. I gennemsnit registreredes der imidlertid tab i hele perioden.

3.6. Beskæftigelse

(54) Beskæftigelsen i EF-erhvervsgrenen svingede i den betragtede periode og lå i 1995 på samme niveau som i 1992 (ca. 750 beskæftigede).

4. Konklusion vedrørende skade

(55) En samlet vurdering af de vigtigste økonomiske indikatorer fører til den konklusion, at den pågældende erhvervsgren i Fællesskabet, som fremstiller kunstig korund, fortsat udviser klare tegn på økonomiske vanskeligheder trods gældende foranstaltninger. Klagende parters produktion og salg steg i den betragtede periode, men denne stigning afspejlede ikke stigningen i forbruget og medførte en nedgang i markedsandelen på 4,8 procentpoint mellem 1992 og 1995. I hele den betragtede periode registreredes der finansielle tab, og EF-erhvervsgrenen var ikke i stand til at overvinde følgerne af det meget lave prisniveau og de finansielle vanskeligheder, den befandt sig i, da proceduren blev taget op til fornyet undersøgelse i 1991. Det konkluderes derfor, at EF-erhvervsgrenen fortsat har lidt væsentlig skade i den betragtede periode.

5. Årsagen til den forvoldte skade

5.1. Dumpingimporten

(56) Det undersøgtes, hvorvidt den skade, som EF-erhvervsgrenen har lidt, fortsat kunne tilskrives dumpingimporten. Det konstateredes, at der fortrinsvis forvoldtes skade i form af finansielle tab som følge af meget lave priser samt tab af markedsandel i et marked i vækst. Det bemærkes, at markedsandelen for importen fra Kina øgedes betydeligt samtidig med, at EF-erhvervsgrenens markedsandel faldt. Desuden var de kinesiske priser betydeligt lavere end EF-erhvervsgrenens priser. Det konkluderedes derfor, at importen fra Kina i høj grad har bidraget til den skade, der er påført EF-erhvervsgrenen.

5.2. Anden import

(57) Med henblik på at fastlægge den skade, der er påført EF-erhvervsgrenen, blev der foretaget en analyse af virkningerne af import fra andre tredjelande.

Indtil den 26. juli 1996 var der foranstaltninger i kraft mod importen af kunstig korund fra en række lande, nemlig Ungarn, Polen, Tjekkiet, Brasilien, Slovenien, Rusland og Ukraine. EF-erhvervsgrenen, som fandt, at importen fra nævnte lande ikke længere udgjorde en trussel, anmodede ikke om en fornyet undersøgelse ved udløbet af disse foranstaltninger.

På grundlag af Eurostat-tal bekræftede undersøgelsen, at importen fra ovennævnte lande i den af undersøgelsen omfattede periode var ret stabil i henseende til markedsandel (der var tale om en svag stigning for Rusland og Ukraine). Desuden var priserne på importvarer med oprindelse i disse lande i alle tilfælde konsekvent højere end de kinesiske priser, og der var ingen tegn på, at varerne importeredes til dumpingpriser.

5.3. Erhvervsgrenens struktur

(58) Kommissionen undersøgte, om den pågældende erhvervsgrens vanskeligheder kunne tilskrives strukturproblemer. Det konstateredes, at EF-erhvervsgrenen havde udfoldet betydelige rationaliseringsbestræbelser, og dette har gjort det muligt for denne erhvervsgren at udvikle produktionen af et stort sortiment af forskellige typer kunstig korund, herunder specielle typer, og at sikre konkurrencedygtigheden med hensyn til den pågældende vare. Der er endvidere foretaget betydelige investeringer, navnlig for at opfylde miljøkrav, og der har været tale om en generel modernisering.

5.4. Konklusion vedrørende årsagssammenhæng

(59) Der er ikke registreret andre faktorer, som kan have haft særlig indvirkning på EF-erhvervsgrenens situation. Det konkluderes derfor, at importen fra Kina på grund af de stigende mængder og lave priser særskilt betragtet fortsat har påført EF-erhvervsgrenen væsentlig skade.

6. Sandsynligheden for fortsat dumping og skade

(60) På baggrund af ovenstående analyse og for at vurdere virkningerne af gældende foranstaltningers bortfald, blev følgende taget i betragtning:

(61) - Siden der første gang indførtes foranstaltninger i 1984 har den pågældende erhvervsgren i Fællesskabet, som fremstiller kunstig korund, undergået en betydelig omstrukturering, hvor nogle selskaber har indstillet produktionen og andre har fusioneret. Desuden har erhvervsgrenen arbejdet på at udvikle produktionen af mere specialiserede typer af kunstig korund, navnlig af hvid kunstig korund. Det fremgår af den foreliggende fornyede undersøgelse, at trods disse omstruktureringsbestræbelser har en situation med fortsat dumping og prisunderbud hindret erhvervsgrenen i at opnå økonomisk fremgang, idet alle producenter har måttet registrere utilfredsstillende finansielle resultater. Hvis gældende foranstaltninger bortfalder, vil erhvervsgrenen derfor blot blive udsat for yderligere vanskeligheder.

(62) - Hvad angår spørgsmålet om dumping fremgår det, at gældende foranstaltninger i den seneste tid generelt har været utilstrækkelige til at hindre fortsat dumping med en deraf følgende betydelig stigning i den pågældende import. Markedsandelen for importen fra Kina steg fra 5 % i 1992 til 16 % i 1996. Det skal desuden anføres, at de tilsagn, der var i kraft mellem 1991 og 1994, ikke blev overholdt, og at den værditold, der indførtes i 1994 som følge heraf, stort set er blevet udlignet ved en betydelig nedsættelse af eksportpriserne. På baggrund af de pågældende eksportørers prispolitik og stigningen i importen fra Kina må det formodes, at der fortsat vil finde dumping sted med deraf følgende yderligere skade, hvis der ikke foreligger effektive foranstaltninger.

(63) Det følger af ovenstående, at foranstaltningers bortfald sandsynligvis vil forøge dumpingimportens skadelige virkninger og følgelig yderligere forværre EF-erhvervsgrenens situation. Det må derfor anses for påkrævet at videreføre foranstaltningerne, men de skal tilpasses på baggrund af resultaterne af nærværende undersøgelse vedrørende dumping og skade for at sikre, at foranstaltningerne er i overensstemmelse med de faktiske omstændigheder.

G. FÆLLESSKABETS INTERESSER

1. Erhvervsgrenen for kunstig korund i Fællesskabet

(64) Den pågældende erhvervsgren i Fællesskabet bestod i undersøgelsesperioden af store selskaber med hjemsted i forskellige medlemsstater. Kunstig korund er en vigtig gren af deres aktiviteter, og der er konstant foretaget investeringer i de senere år for især at sikre, at produktionsmetoderne er i overensstemmelse med miljømæssige krav. Den pågældende erhvervsgren kan desuden levere et bredt sortiment af forskellige typer af kunstig korund, herunder en række specialiteter bestemt til særlige anvendelsesformål, især i stål- og automobilindustrien. Ud fra et ønske om sortimentsbredde og specialisering er det derfor i EF-brugernes interesse at opretholde denne erhvervsgren. Det skal i den forbindelse bemærkes, at selv om ikke alle typer af den pågældende vare er blevet importeret fra Kina, fremgår det af undersøgelsen, at fortsat lavprisimport af visse typer korund indebærer risiko for, at EF-erhvervsgrenen som helhed ikke vil kunne overleve, og at situationen vil blive forværret yderligere, hvis der ikke foreligger effektive foranstaltninger.

(65) En sammenslutning af producenter af slibemidler påpegede, at antidumpingforanstaltningerne havde været i kraft i en betydelig periode. Sammenslutningen gjorde gældende, at en række producenter for nylig havde indstillet produktionen, og andre havde fusioneret med det resultat, at antallet af leverandører inden for EF-erhvervsgrenen var blevet reduceret betydeligt, og det var derfor ikke længere berettiget at opretholde foranstaltningerne.

Det skal i den forbindelse anføres, at de nuværende producenter af kunstig korund råder over en betydelig produktionskapacitet, som ville gøre det muligt at levere ca. 90 % af forbruget af kunstig korund i undersøgelsesperioden. Desuden har erhvervsgrenen undergået en betydelig omstrukturering i løbet af de seneste år i et forsøg på at rationalisere produktionen, men disse bestræbelser er i vid udstrækning blevet undergravet af fortsat og stigende dumpingimport. Det skal navnlig påpeges, at den told, der indførtes i 1994, udlignedes i næsten fuldt omfang, således at nyttevirkningerne for EF-erhvervsgrenen af foranstaltningerne undergravedes.

(66) Det blev også gjort gældende, at EF-producenterne har en dominerende stilling som følge af de nylige sammenslutninger på markedet, og at denne situation ville bringe konkurrencesituationen på EF-markedet i fare. Det skal anføres, at der i henhold til Fællesskabets konkurrencelovgivning blev givet bemyndigelse til den fusion, der henvises til, og som omfattede en af de klagende producenter og en producent i Østrig. I betragtning af, at der er andre EF-producenter på markedet (i alt fire producenter efter nævnte fusion) samt import fra en række lande, kan denne påstand ikke anses for begrundet.

2. Brugerindustrien

(67) Brugerne af kunstig korund i Fællesskabet er som tidligere nævnt hovedsagelig producenterne af slibemidler (såsom slibe- og skærehjul og -skiver, sandpapir og slibepapir) samt producenterne af ildfaste materialer (ildfast materiale til ovne og pengeskabe).

Slibemidler tegner sig for 70 % af forbruget i Fællesskabet og ildfaste materialer for 30 %.

(68) Ingen brugere rettede henvendelse til Kommissionen efter offentliggørelsen af meddelelsen om indledning af undersøgelsen. Kommissionen sendte ikke desto mindre spørgeskemaer til en række kendte større brugere af kunstig korund i Fællesskabet, som repræsenterede mange forskellige anvendelsesmuligheder for varen, enten importeret fra Kina eller fremstillet af EF-erhvervsgrenen. Kommissionen modtog flere svar fra selskaber og fra en sammenslutning af brugere.

(69) De oplysninger, der blev indgivet, var hovedsagelig af generel art og i vidt omfang ufuldstændige, og oplysningerne om foranstaltningers virkninger var utilstrækkelige. På grundlag af alle indgivne oplysninger vedrørende både anvendelse af varen til slibemidler og til ildfaste materialer kan det fastslås, at de potentielle virkninger af antidumpingforanstaltninger vil være vidt forskellige alt efter indholdet af kunstig korund i slutproduktet, hvilket igen afhænger af anvendelsesformålet både inden for den industri, der fremstiller slibemidler, og den, der fremstiller ildfaste materialer. Det skønnedes således, at kunstig korund i slibemiddelindustrien tegner sig for mellem 5 og 25 % af omkostningerne ved fremstilling af slutprodukterne, medens de tilsvarende tal i industrien for ildfaste materialer er 8 til 40 %. De potentielle virkninger af told begrænses imidlertid af, at alle brugere ikke alene indkøber kunstig korund fra EF-erhvervsgrenen, men også fra et stort antal lande uden for Fællesskabet.

I betragtning af, at brugerne køber kunstig korund fra forskellige leverandører og under hensyntagen til størrelsen af forbruget af kinesisk kunstig korund i Fællesskabet i undersøgelsesperioden, skønnedes det, at en toldforhøjelse i gennemsnit vil medføre en forhøjelse af omkostninger ved fremstilling af disse industriers varer med 1,2 % for slibemidler og 3 % for ildfaste materialer.

(70) Endvidere fremgår det, at der er brugere, til hvis særlige anvendelsesformål kinesisk kunstig korund ikke kan anvendes. Disse brugere lod forstå, at de var afhængige af leverancer fra EF-erhvervsgrenen.

(71) En producent af slibemidler anførte, at tolden kunne indebære, at de kinesiske producenter ikke længere fandt det interessant at sælge kunstig korund, men i stedet ville fremstille og eksportere færdigvarer. Der blev imidlertid ikke fremlagt beviser for, at dette ville være en sandsynlig følge af at opretholde antidumpingtolden og ville under alle omstændigheder ikke i sig selv være en tilstrækkelig grund til ikke at indføre told.

(72) Det blev også gjort gældende, at nogle brugere af kunstig korund var udsat for stærk konkurrence både på EF-markedet og på markederne i tredjelande fra konkurrenter i tredjelande, som kunne købe råmaterialer, der ikke var omfattet af antidumpingforanstaltninger. I betragtning af de mange anvendelsesformål for den pågældende vare og de fremførte påstandes generelle art, som ikke dokumenteredes tilfredsstillende, var de for upræcise til at vise, i hvor høj grad de negative virkninger af nævnte konkurrence ville påvirke de pågældende brugere. Under alle omstændigheder skal det erindres, at det af undersøgelsen fremgår, at gældende antidumpingtold er blevet udlignet af de kinesiske eksportører, og at de foranstaltninger, der var i kraft forud for værditolden, ikke blev overholdt. En påstået begrænsning af konkurrencen kan følgelig ikke tilskrives gældende antidumpingtold. Påstanden afvises derfor.

(73) To brugere af kunstig korund til slibemidler anførte endvidere, at antidumpingtold på kunstig korund fra Kina ville føre til udflytning af produktion og tab af arbejdspladser.

I det foreliggende tilfælde har et af de to selskaber, der påstod, at der kunne finde udflytning af produktion sted som følge af antidumpingforanstaltninger, allerede flyttet en del af sin produktion til et tredjeland, hvilket navnlig begrundes med de lavere arbejdslønninger uden for Fællesskabet; den anden bruger erkendte, at udflytning var et alternativ til høje produktionsomkostninger og udgifter i forbindelse med import og var en almindelig udviklingstendens blandt konkurrenterne, uanset antidumpingforanstaltninger.

Da det endvidere fremgår, at tidligere beslutninger om udflytning næppe kan tilskrives antidumpingtolden, eftersom det som led i undersøgelsen klart kunne fastslås, at antidumpingtolden helt er udlignet af de kinesiske eksportører og ikke har haft de forventede virkninger på priserne, må denne påstand afvises.

(74) En bruger, som havde rettet henvendelse til en EF-producent, der på det pågældende tidspunkt ikke kunne levere de ønskede mængder, påstod, at der var tale om knaphed på visse typer kunstig korund. En anden bruger anførte derimod, at der ham bekendt ikke var tale om knaphed. Ingen andre brugere fremførte denne påstand, som følgelig må afvises.

(75) En bruger gjorde gældende, at der som led i globaliseringen af handelen ikke burde indføres antidumpingtold.

Det skal påpeges, at antidumpingforanstaltninger indføres for at opretholde redelige konkurrencevilkår i henhold til Fællesskabets lovgivning, som er vedtaget i overensstemmelse med Verdenshandelsorganisationens regler. Da dette ikke anfægtes af den pågældende bruger, ansås påstanden ikke for gyldig.

(76) Det skal også anføres, at nogle brugere udtrykkeligt tilkendegav, at antidumpingforanstaltninger ville være gunstige for dem, eftersom kvalitet og nærhed ifølge det anførte var afgørende faktorer for valget af leverandør af kunstig korund, og beskyttelsen af EF-erhvervsgrenens situation ville indebære sådanne fordele i fremtiden og således være i de pågældende brugeres interesse.

(77) Det er endelig opfattelsen, at selv om antidumpingtold skulle gøre det muligt for EF-erhvervsgrenen at hæve priserne, vil sådanne prisforhøjelser blive begrænset af den stærke konkurrence på EF-markedet og antallet af alternative forsyningsmuligheder. De ændrede foranstaltninger skulle derfor set under ét ikke være til væsentlig skade for brugerne.

3. Konklusion vedrørende Fællesskabets interesser

(78) På baggrund af ovenstående fastslås det, at der ikke er nogen tvingende grunde til ikke at opretholde foranstaltningerne i det foreliggende tilfælde. Det skal endvidere bemærkes, at EF-erhvervsgrenen har foretaget betydelige investeringer med henblik på omstrukturering, som har medført større effektivitet. Det konkluderes derfor, at det af hensyn til beskyttelsen af Fællesskabets interesser er påkrævet at opretholde gældende antidumpingforanstaltninger med henblik på at afhjælpe dumpingimportens skadelige virkninger, og at foranstaltningerne bør ændres i overensstemmelse med resultaterne af den foreliggende undersøgelse.

H. FORANSTALTNINGER

(79) Ved beregningen af den told, der bør indføres, har Rådet taget til efterretning, at den skade, der er påført EF-erhvervsgrenen, hovedsagelig er sket i form af betydelige finansielle tab, der skyldes meget lave priser, som er en følge af prisunderbud. Det er derfor nødvendigt, at de foranstaltninger, der træffes, gør det muligt for EF-erhvervsgrenen at forbedre sin finansielle situation i fremtiden.

(80) Med henblik herpå er der beregnet en skadestærskel på grundlag af EF-producenternes vejede gennemsnitlige produktionsomkostninger pr. varetype plus en fortjeneste på 5 %, der ansås for rimelig for den pågældende erhvervsgren. Denne skadestærskel blev derefter sammenlignet med de vejede gennemsnitlige importpriser, beregnet cif, fortoldet, for de samme varetyper, som benyttedes til beregning af underbud, og med de nødvendige justeringer for at tage hensyn til import- og forarbejdningsomkostninger, der påløb hos importørerne.

Resultaterne af denne sammenligning viste, at skadestærsklen var højere end den fastsatte dumpingmargen, og tolden bør derfor i overensstemmelse med artikel 7, stk. 2, i grundforordningen fastsættes på grundlag af dumpingmargenen, dvs. 88,7 %.

(81) For at sikre foranstaltningernes effektivitet og mindske risikoen for, at tolden omgås ved prismanipulation, anses det for hensigtsmæssigt at fastsætte tolden i form af et fast beløb i ECU pr. ton.

Tolden er derfor beregnet på grundlag af ovennævnte dumpingmargen og beløber sig til 204 ECU pr. ton -

UDSTEDT FØLGENDE FORORDNING:

Artikel 1

Artikel 1 i forordning (EF) nr. 2552/93 affattes således:

»Artikel 1

1. Der indføres en endelig antidumpingtold på importen af kunstig korund, henhørende under KN-kode 2818 10 10 og 2818 10 90 og med oprindelse i Folkerepublikken Kina.

2. Tolden fastsættes til 204 ECU pr. ton, som tillægges nettoprisen, frit Fællesskabets grænse, ufortoldet.

3. Medmindre andet er fastsat, finder gældende bestemmelser for told anvendelse.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 6. oktober 1997.

På Rådets vegne

J. POOS

Formand

(1) EFT L 56 af 6. 3. 1996, s. 1. Forordningen ændredes ved forordning (EF) nr. 2331/96 (EFT L 317 af 6. 12. 1996, s. 1).

(2) EFT L 255 af 25. 9. 1984, s. 9.

(3) EFT L 340 af 28. 12. 1984, s. 82.

(4) EFT L 275 af 2. 10. 1991, s. 27.

(5) EFT L 235 af 18. 9. 1993, s. 1. Forordningen er senest ændret ved forordning (EF) nr. 709/95 (EFT L 73 af 1. 4. 1995, s. 1).

(6) EFT L 270 af 21. 10. 1994, s. 24.

(7) EFT L 349 af 31. 12. 1994, s. 1. Forordningen er ændret ved forordning (EF) nr. 355/95 (EFT L 41 af 23. 2. 1995, s. 2).

(8) EFT C 7 af 12. 1. 1996, s. 5.